Þingræður haldnar á Alþingi Íslendinga



Herra forseti. Þessi brtt. minni hl. fjh.- og viðskn. felur í sér hækkun á lánum til Byggðasjóðs um 10 millj. frá því sem var í frv. Ég læt í ljósi mikla óánægju mína með afgreiðslu þessa máls þvert ofan í gefin loforð ákveðinna ráðherra og fyrirheit til að sinna þessu verkefni. Þó tel ég skárra að hækka þetta um 10 millj. en ekki neitt og segi því já.



Herra forseti. Ég leyfi mér að draga í efa að nokkurt fordæmi sé fyrir því að till., sem atkvgr. hefur fallið um og niðurstöðum hennar hefur verið lýst úr forsetastóli, geti verið tekin til baka og ógilt einungis af því að atkvgr. gekk á móti vilja hæstv. fjmrh. Ég vænti þess, að hæstv. forseti taki úrskurð sinn til baka, og beini því til hans, að atkvgr. verði látin ganga fram hér í deildinni.

Ekki get ég orðið við því.



Herra forseti. Það gerist nú alltíðindasamt hér í þingi. Ég tek undir það, sem hv. síðasti ræðumaður gerði hér athugasemd við, og tek undir óskir hans að úrskurður forseta um lögmæta atkvgr., eins og hann féll, verði látinn standa. Það nær auðvitað ekki nokkurri átt, þó að einhverjum einstökum hæstv. ráðh. líki ekki niðurstöður atkvgr. hér í þinginu, að tekið sé tillit til þess eftir að búið er að úrskurða um atkvgr. Það er svo fráleitt sem hugsast getur. Ég veit ekki hvar slíkt endar, ef þau vinnubrögð á að taka upp hér í þingi að ef einhverjum hæstv. ráðh. - ég tala nú ekki um þegar þeir eru orðnir 10 - ef þeim mislíka úrslit atkvgr., þá eigi að breyta atkvgr. vegna þess. Ég ítreka óskir um að hæstv. forseti láti þann úrskurð, sem hann lýsti hér um niðurstöður atkvgr., gilda.



Úrslit atkvgr. voru vefengd og það er mjög algengt að forseti verði við því að endurtaka atkvgr., sem vefengd hefur verið, til að taka af tvímæli. Nú stóð til að endurtaka hana eins og sjálfsagt var, en í því sama bili er kölluð aftur brtt. og síðan brtt. við brtt. sem til umr. og afgreiðslu voru.



Herra forseti. Þegar atkvgr. er vefengd hefur það æðioft komið fyrir að atkvgr. hefur verið endurtekin. Ég hef ekki athugasemd við það að gera að forseti endurtaki atkvgr., enda voru hans orð, þegar hann kom og lýsti talningu, að samkv. talningu sinna skrifara hefði atkvgr. farið á þann veg sem hann lýsti. En að draga til baka till. sem þegar er hafin atkvgr. um, - ég man ekki eftir því fordæmi hér þann tíma sem ég hef verið hér. En vel má vera að það geti gerst. Ég vil þess vegna biðja forseta að ganga úr skugga um það, áður en hann lætur þann úrskurð út ganga, að aðaltillagan og síðan brtt. séu dregnar til baka.



Herra forseti. Ég er sammála þeim skilningi sem hv. 1. þm. Reykn. lýsti hér, og þegar ég bað um orðið ætlaði ég að koma inn á það sama. Ég læt í ljós undrun mína yfir því, að menn dragi till. til baka þegar hafin er atkvgr. og lokið er atkvgr. um brtt. við brtt. Það er algerlega nýtt. Ég minnist þess ekki þann tíma sem ég hef átt sæti á Alþingi, að slíkt hafi átt sér stað. Hitt er líka undarlegt, að geta ekki beðið um atkvgr., skýra atkvgr., eins og gert var áðan. Ég taldi rétt að óska eftir því að draga til baka 3. umr. atkvgr. um brtt. við brtt., eftir að 1. flm. að brtt. hafði óskað eftir að taka hana aftur. Ég óska jafnframt eftir því, að hæstv. forseti taki sér umhugsunarfrest til að úrskurða í þessu máli, því að það er að mörgu leyti óvarlegt undir slíkum kringumstæðum að gera það hér á stundinni. Ég vil því líta svo á að þessar tillögur séu óafgreiddar að öðru leyti en því, að atkvgr. liggur fyrir um brtt. við brtt. sem búið var að lýsa þegar fjmrh. kippti við sér.



Forseti hafði ákveðið að endurtaka atkvgr. um brtt. við brtt. á þskj. 517. Þar af leiddi að hún var óafgreidd. Á öllum stigum fram að því að lokaafgreiðslu er lýst á brtt. er hægt að kalla hana aftur. Þess vegna held ég fast við minn úrskurð um það, að hv. 3. þm. Austurl. hafi verið heimilt að kalla sína brtt. til baka. Af því leiddi að sjálfsögðu að brtt. á þskj. 517 hlaut að verða kölluð aftur, eða þau voru a.m.k. viðbrögð 1. flm„ hv. 1. þm. Vestf.



Herra forseti. Ég tel mér skylt að segja frá því hér, að það urðu smámistök hjá sjálfum mér og raunar fleirum. Þegar atkvgr. fór fram var ég talinn greiða atkv. með till., sem var rangt. Þess vegna tók ég undir þegar ég heyrði kallið um endurtekningu á atkvgr. og styð það, því að þarna urðu á mistök. Mér finnst ástæðulaust annað en að endurtaka atkvgr. ef ekki er hægt að taka tillit til athugasemdar við talningu. Ég taldi mér skylt að láta þetta koma fram, um leið og ég styð endurtekningu á atkvgr.



Herra forseti. Ég leyfi mér að taka upp till. þá sem hv. þm. Halldór Ásgrímsson dró til baka og bera hana fram í mínu nafni.

Forseti (Sverrir Hermannsson) Hv. 1. landsk. þm. tekur upp tillögu í athugasemdum um þingsköp. Leyfi ég mér að vefengja, að menn geti haft aðstöðu til slíks málskots sem þessa, og tek það ekki til greina.



Herra forseti. Í 47. gr. þingskapa segir: „Atkvgr. fer fram á þann hátt, að hver þm. réttir upp hægri hönd sína, hvort sem hann greiðir atkv. með eða móti máli. Skrifarar telja atkvæðin, en forseti skýrir frá úrslitum atkvgr., eftir að atkvæða hefur verið leitað með og móti.“ Nú var það svo, að hv. 1. þm. Vesturl. rétti upp hægri hönd sína með brtt. hv. 1. þm. Vestf. Hlaut ég því að telja hann í hópi þeirra sem voru með till. Get ég ekki skilið hvernig varaforseti deildarinnar finnur það út, að þarna hafi skrifara skotist, og óska eftir að þetta komi fram, að ég hlýt að telja atkv. eins og þau falla, en ekki eftir hugarburði þingmanna.



Herra forseti. Vegna þessara orða forseta vil ég taka það fram og skýrt undirstrika, að það er ekki óeðlilegra að taka till., sem dregin hefur verið til baka, upp - eins og þingsköp heimila undir þessum kringumstæðum - en að hæstv. forseti dregur til baka og eiginlega nemur úr gildi löglega atkvgr. sem hér hefur farið fram í deildinni.



Ójú, á þessu er mikill munur. Við 3. umr. gefst mönnum kostur á að ræða innihald till., hún er þá ekki afgreidd áður.



Herra forseti. Ég vil eindregið óska eftir því, að gert verði 15 mínútna hlé á þingfundi því að hér hafa skapast ákaflega óvenjulegar kringumstæður í sambandi við atkvgr., svo að flokkar geti borið saman ráð sín.



Fordæmi er að vísu fyrir því, að gefið hafi verið hlé - það gerðist til að mynda í fyrra, ef ég man, - í miðri atkvgr. 

Þetta er nú annars eðlis, forseti.

Er þetta annars eðlis í sjálfu sér?  En úr því að menn hafa miklar athugasemdir fram að færa við atkvgr. þessa, þá held ég að ég verði við tilmælum um að fresta fundi þar til 15 mínútur fyrir 3, til þess að mönnum gefist kostur á að lægja öldurnar, og mundi þá einna helst mælast til þess við formenn þingflokka að þeir skytu saman fundi til ráðagerða. - Fundarhlé.



Herra forseti. Ef við hlaupum yfir síðasta sprettinn og förum til þeirrar stundar á fundinum þegar greidd voru atkv. um brtt. við brtt. sem flutt er af mér og öðrum fulltrúum Sjálfstfl. í nefndinni og fulltrúa Alþfl., þá skal ég til samkomulags fallast á og fella mig við úrskurð forseta um það, að atkvgr. um þessa brtt. verði endurtekin. Ég tel það tvímælalaust skyldu, eftir að sú atkvgr. er þegar hafin, að henni sé lokið og þá haldi eðlileg atkvgr. áfram um sjálfa brtt.



Herra forseti. Ég er þeirrar skoðunar, að forseti hafi í einu og öllu farið að réttum þingsköpum, og mér finnst undarlegt að það skuli vera dregið í efa. Hitt er svo annað mál, að ég get vel fallist á að þessi atkvgr. fari nú fram, enda hefur verið orðið við því að leiðrétta þá atkvgr. sem var hér fyrst. Það lá fyrir að orðið hefðu ákveðin mistök, sem alla tíð getur gerst. En til þess að ekki þurfi að verða meira mál út af þessu atviki, sem mér finnst menn gera heldur mikið úr, skal ég fallast á það fyrir mitt leyti að atkvgr. fari nú fram.



Þá er svo litið á að afturköllun á brtt. hinni 6. á þskj. 503 hafi ekki farið fram. Verður þá endurtekin atkvgr. um brtt. við brtt. á þskj. 517 og verður nafnakall viðhaft.



Herra forseti. Eins og fram kom í umr. sem fram fóru í gær hef ég gert ráð fyrir því að gera grein fyrir áformaðri lækkun ríkisútgjalda við 3. umr. málsins. Jafnframt hef ég alltaf gert ráð fyrir því, að samráð verði haft við fjvn. þótt ákvörðunin verði háð endanlegri ákvörðun ríkisstj. Ég segi nei.



Herra forseti. Þingflokkur Sjálfstfl. er andvígur því að skerða frekar en þegar er orðið framlög til Byggðasjóðs og vekur athygli á þeirri ákvörðun stjórnar sjóðsins að veita stóraukin fjárframlög til samgöngumála og þá einkum til vegamála, sem á þessu ári munu nema 70 millj. kr., samhliða því að sjóðurinn verður nú að skuldbreyta í auknum mæli vanskilum fyrirtækja, einkum í sjávarútvegi, vegna mikils hallarekstrar á s.l. ári. Af þessum ástæðum hefði Byggðasjóður þurft á þessu ári á auknu framlagi að halda. Því kemur ekki að okkar dómi til greina frekari niðurskurður en orðinn er. Ég segi nei.



Herra forseti. Ég vil taka það fram að við meðferð á þessum málum hefur verið ákveðið að skerða framlög til sjóða almennt um 6% og á það einnig við um þennan sjóð. Hins vegar vil ég taka það fram, að fallið var frá því að skerða Kirkjubyggingasjóð og er ekki gerð till. um að í þessum brtt. Ég segi já.



Herra forseti. Það þótti mikil rausn og til eflingar kristni í landinu þegar söluskattur var gefinn eftir af nýju Biblíunni. En ég sé að ríkisstj. ætlar að ná því aftur í gegnum Kristnisjóð. Ég segi nei.



Herra forseti. Þegar ég athuga þessa brtt. sýnist mér að þar sé um mjög freklega íhlutun opinberra aðila að ræða í þessa eign verkalýðsfélaganna og meðlima hinna einstöku launþegasamtaka. Ég geri ráð fyrir að það mundi fara um suma þeirra hv. þm. sem hér eru inni, ef fjmrn. og þeir, sem núv. ríkisstj. styðja, vildu fara að hnýsast í og setja slíkar kvaðir á eignir þeirra, því óneitanlega eru lífeyrissjóðirnir eign aðila verkalýðshreyfingarinnar. Ég segi því nei við þessari brtt.



Herra forseti. Það er hálfkátlegt að hlusta á aths. manna við þessa brtt. og kröfur um nafnakall og annað þess háttar, því að ef menn hyggja vel að, sjá þeir að breytingin er fólgin í því einu að dagsetningin 16. jan. verður að 1. jan. Það er stórmálið sem við erum að greiða atkv. um nú. Ég segi já.



Herra forseti. Mér þykir mjög eðlilegt að nafnakall sé í slíku stórmáli sem þessu og vil gera grein fyrir atkv. mínu. Ástæðan fyrir þessari brtt. er einfaldlega sú, að í frv., eins og það kom frá Ed., stóð 16. jan. og eins og allir þm. vita er 16. jan. þegar liðinn og ekki verður um það að ræða að gera þá lagaskyldu til lífeyrissjóðanna að skila sínum reikningum fyrir þann tíma á þessu ári. Til að hafa aðeins meiri sveigju í þessu máli var flutt sú brtt., að í stað 16. jan. kæmi: við upphaf hvers árs. Það geta verið nokkrir dagar, en ekki 1. jan., eins og hæstv. fjmrh. sagði. Ég vil taka það fram, til að forðast misskilning, að það er í byrjun ársins sem ætlast er til að lífeyrissjóðirnir skili þessu. Ég segi já.



Herra forseti. Formaður fjh.- og viðskn. Nd., sem yfirleitt er glöggur maður, er farinn að draga dám af hæstv. fjmrh. varðandi það að einblína á smáatriðin og aukaatriðin. Við erum einfaldlega á móti því, sem þarna er lagt til að leggja fyrir lífeyrissjóðina, burt séð frá dagsetningum. Þess vegna erum við á móti þessu. ákvæði. Ef við greiddum atkv. með þessu væri ákvæðið þannig ákveðið, hitt mundi ekki koma til atkv. Þetta er svo einfalt. Á hinn bóginn vil ég svo aðeins benda á það, að í þessari grein er gert ráð fyrir að samkv. lögum skuli hver lífeyrissjóður skila fjmrn. áætlun um ráðstöfunarfé sitt á árinu og af hvaða aðilum hann hyggist kaupa skuldabréf samkv. 1. mgr., hvort tveggja sundurliðað eftir mánuðum. Þessi lögboðna skuldbinding er færð á lífeyrissjóðina í plaggi sem mætti vel bera fyrirsögnina: Hvernig hæstv. ríkisstj. hugsar sér að komast hjá því að standa við skuldbindingar sem ákveðnar hafa verið í lögum. - Um það er þetta frv., að standa ekki við lögboðnar skuldbindingar, heldur reyna að komast hjá því. Það er það sem hæstv. ríkisstj. og þm. hennar eru nú önnum kafnir við að rétta upp höndina fyrir, og ég segi nei.



Herra forseti. Hæstv. fjmrh. virtist og þóttist hafa himin höndum tekið er ég gerði grein fyrir atkv. mínu við atkvgr. sem hér fór fram á undan í sambandi við brtt. við þessa grein, sem óneitanlega er mótandi um hvað ríkisstj. hefur gert og er að gera í sambandi við þetta sparifé launþega í landinu. Ráðh. hafa tekið það með ógnunum og ofbeldi til ráðstöfunar í ríkishítina. Það er á móti þessu sem ég er, eins og ég er á móti því, að með valdboði frá Alþingi sé gengið inn á sparisjóðseign einstaklinganna í landinu til nota fyrir pólitískan meiri hl. sem stendur jafnveikt og hann gerir og hagar sér á þann hátt sem hann gerir nú á Íslandi. Ég segi því, herra forseti, nei.



Herra forseti. Hv. þm. Pétur Sigurðsson greiddi atkv. með alveg hliðstæðri tillögu efnislega séð, í meginatriðum svipaðri, á árunum 1976–1978 og það með glöðu geði. Ég fylgi hans góða fordæmi frá liðinni tíð og segi já.



Herra forseti. Ég vil gera grein fyrir atkv. mínu með tilvísun til orða hæstv. fjmrh. Hann fór rangt með. Það er mjög mikill munur á ákvæðum þeirra laga, er hann vitnaði til, og þeirra lagaákvæða, sem hæstv. fjmrh. og minni hl. fjh.- og viðskn. þessarar deildar leggja nú til. Í þeim lögum, sem hæstv. fjmrh. vitnaði til sem samhljóða þeim tillögum sem við erum nú að greiða atkv. um, var lögð sú skylda á lífeyrissjóðina að verðtryggja 40% af ráðstöfunarfé sínu, en hins vegar var ekki kveðið á um með hvaða hætti lífeyrissjóðirnir ættu að verðtryggja ráðstöfunarfé sitt. Þær tillögur, sem hér liggja fyrir, eru því frekleg takmörkun á sjálfstæði lífeyrissjóðanna og því segi ég nei.



Herra forseti. Þessi lagagr. er efnislega alveg eins og hún var þegar ég samþykkti hana nokkrum sinnum meðan ég studdi ríkisstjórn hv. þm. Geirs Hallgrímssonar meðan hann var forsrh., en þá var gert ráð fyrir að lífeyrissjóðirnir verðtryggðu 40% af fé sínu. Ekki minna en 20% af ráðstöfunarfé lífeyrissjóða á samningssviði Alþýðusambands Íslands var varið til kaupa á skuldabréfum Byggingarsjóðs ríkisins og Byggingarsjóðs verkamanna. Með tilvísun til afstöðu minnar á þeim árum, en þá sagði ég já, segi ég já einnig nú.



Herra forseti. Í þessari till. er heimild til fjmrh. til að fella niður eða endurgreiða aðflutningsgjöld og sölugjald af vélum, tækjum og varahlutum til ylræktarvers sem komið verður á fót vegna útflutningsframleiðslu. Þrátt fyrir ítrekaða leit í stjórnkerfinu liggur ekkert fyrir um að það verði komið á fót ylræktarveri á árinu 1982, en þessi lánsfjárlög ná til þessa eina árs. Nefnd, sem hefur haft með málið að gera, lýsir því í niðurstöðu álits síns til landbrh. að hún telji að ekki verði úr neinum framkvæmdum á árinu 1982 og óvíst um framhaldið. Því tel ég þessa till. algerlega óþarfa og eiga engan veginn heima í þessu frv. Hitt verður að koma síðar, ef til þess verður gengið, og þá er ég mjög opinn fyrir því að greiða fyrir slíku fyrirtæki. Ég segi því nei.



Herra forseti. Ég get í einu og öllu tekið undir þá greinargerð sem hv. 1. þm. Vestf. lét koma hér fram þegar hann greiddi atkv. Til viðbótar vil ég láta þess getið, að ég hef litla trú á að núv. hæstv. ráðherrar velji slíku eða öðrum nýjum fyrirtækjum stað sem ber að velja þeim og þá að sjálfsögðu í ljósi þess, hvar framleiðni þeirra getur verið mest. Ég óttast að ef slíkt fyrirtæki verður sett upp undir stjórn þessara hæstv. ráðh. geti slíki ylræktarver alveg eins verið staðsett á Hofsósi eða austur á Breiðdalsvík, sem ég tel ekki rétta staðarvalið. Því segi ég nei.



Herra forseti. Ég vil upplýsa, að þessi till. er fram borin vegna sérstakra tilmæla frá landbrn. og að ósk þeirra manna sem mest hafa unnið að undirbúningi þessa máls. 



Herra forseti. Fyrir allmörgum árum flutti ég hér á hv. Alþingi till. til þál. um að gerð yrði könnun á því, hvort hagkvæmt reyndist að stofna til útflutnings á gróðurhúsaframleiðslu í svokölluðum ylræktarverum, eins og fjallað er um í þeirri brtt. sem við greiðum atkv. um nú. Síðan hef ég reynt að fylgjast með því, hvernig sú könnun hefur gengið. Ég veit að tvívegis hefur verið skilað nál. um þetta og í bæði skiptin hefur skort nokkuð á að talið væri fært að leggja í þessa framkvæmd. Ég hafði haldið, þangað til ég heyrði annað núna frá hæstv. fjmrh., að þetta mál væri gleymt og grafið í einhverju ráðuneytanna, eins og það hefur verið að undanförnu. Ég verð að segja að á meðan ekki kemur neitt opinberlega fram um hvar og hvernig þessu ylræktarveri verður komið fyrir eða frá málum þess gengið, þá þykir mér það vera gráglettni örlaganna, að á sama tíma og meiri hl. er að skerða lögmæt framlög til sjóða atvinnuveganna skuli menn gera því skóna að fella niður gjöld af fyrirtæki sem ekki er nein von um að verði reist á þessu ári. Vegna þess að mér er sárt um þetta mál vil ég ekki að það sé verið með það í slíkum skollaleik, og ég segi nei.



Herra forseti. Ég er þeirrar skoðunar að þessi liður sé subbulegasti þáttur þessarar lánsfjáráætlunar. Ég held að hér sé á ferðinni „nammidúsa“, eins og ég vil leyfa mér að kalla það, upp í einhvern hv. þm. Sunnlendinga, sem horfa nú fram á að fá ekki þá steinullarverksmiðju sem þeir væntu að þeir fengju. Þetta mál kemur upp á sama tíma, og það eru engin rök fyrir því að hefja framkvæmd við þetta ylræktarver eins og sakir standa. Engar athuganir hafa farið fram sem renna stoðum undir að þetta sé hagkvæmt, og nákvæmlega ekkert bendir til að í þessa framkvæmd verði ráðist. Herra forseti. Þess vegna er þetta dúsa upp í einhverja þm. til að fá þá til að samþykkja aðra liði þessarar áætlunar. Ég segi nei.



Herra forseti. Ég vona að mér fyrirgefist þó að ég komi hér upp til að gera aths. við aths. hv. þm. Árna Gunnarssonar, þar sem hann hélt fram staðhæfingum sem ekki eiga sér nema stoð í raunveruleikanum. Hann sagði að við Sunnlendingar horfðum fram á að við fengjum ekki nefnda steinullarverksmiðju. Það er rangt. Alþingi á eftir að skera úr í því máli. 
             Herra forseti. Þá kem ég að mínum aths. Það er mikill hraði í verksmiðjumálum nú á dögum, - svo mikill að það á að endurgreiða aðflutningsgjöld af einhverju fyrirtæki sem enginn veit hvar verður, hvernig verður, hversu dýrt né heldur hvað það á að framleiða. En þrátt fyrir þessa lítilfjörlegu galla á till. hefur það verið siður að fella niður aðflutningsgjöld með meira og næstum öll gjöld af hinni ýmsu stóriðju í landinu. Það á eftir að verða einhvern tíma í framtíðinni, áreiðanlega mjög fljótt, hæstv. iðnrh., stórið ja í ylrækt, og ég sé ekki neina ástæðu til að sú stóriðja, hin innlenda ylræktarstóriðja, fái ekki líka þessa afslætti, og þrátt fyrir allt dúsutal segi ég já.



Herra forseti. Ég vil leiðrétta það sem kom fram hjá hv. þm. Árna Gunnarssyni. Nefnd, sem vinnur að þessum málum, ritaði bréf til landbrh. 19. okt. 1981 og það var fljótlega, ég held að það hafi verið í janúarmánuði, sem landbrh. kom að máli við mig og sjálfsagt fleiri og taldi mikilvægt að þetta atriði lægi fyrir. Hér er um það að ræða, að þeir aðilar, sem hugsanlega vildu fara út í slíkan atvinnurekstur gangi að því sem vísu að heimilt sé að fella niður aðflutningsgjöld. Menn tala oft fagurlega um það hér á Alþingi að skapa eigi einstaklingunum skilyrði til að byggja upp atvinnurekstur. Það er verið að gera hér. En því miður má það vera rétt. að ekki muni vera til aðilar sem vildu notfæra sér þessi skilyrði. En það kemur skýrt fram í því bréfi, sem kom til nefndarinnar, að það er gert ráð fyrir að þetta ylræktarver, ef byggt verður, verði á svæðinu umhverfis eða við Hveragerði. Ég segi já.



Herra forseti. Með hliðsjón af því, sem formaður fjh.- og viðskn. sagði áðan, vil ég óska eftir því við hann sérstaklega, að hann taki til athugunar milli 2. og 3. umr. hvort ekki sé rétt að taka samsvarandi ákvæði þessu inn varðandi trjákvoðuverksmiðju við Húsavík. Ég vil svo biðja hæstv. fjmrh. um að sjá svo til milli 2. og 3. umr. að þm. fái í hendur nauðsynlegar skýrslur og gögn um þetta ylræktarver til þess að þeir geti betur áttað sig á málinu. Við höfum fengið í hendur fjölmargar skýrslur um ýmsar verksmiðjur sem ekki er leitað heimildar fyrir að megi hefja byggingu á, en hér er sem sagt um að ræða verksmiðju sem ástæða þykir til að biðja um lánsheimild fyrir. Ég óska eftir að við fáum upplýsingar um þær hagkvæmniathuganir sem fram hafa komið, hvaða menn eigi hér hlut að máli, skýrslu um á hvaða rökum hæstv. ríkisstj. byggir þá beiðni sína, að þessi lánsfjárheimild sé veitt, og annað af því tagi.